
Pakuotės lapelis: informacija vartotojui

Diclac 100 mg pailginto atpalaidavimo tabletės
diklofenako natrio druska

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Diclac ir kam jis vartojamas
2.	Kas žinotina prieš vartojant Diclac 
3.	Kaip vartoti Diclac 
4.	Galimas šalutinis poveikis
5.	Kaip laikyti Diclac
6.	Pakuotės turinys ir kita informacija


1.	Kas yra Diclac ir kam jis vartojamas

Diclac veiklioji medžiaga yra diklofenakas. Jis priklauso nesteroidinių vaistų nuo skausmo ir uždegimo (NVNU) grupei. Diclac mažina uždegimo simptomus (pvz., patinimą ir skausmą) bei karščiavimą, tačiau negydo uždegimą ar karščiavimą sukėlusių priežasčių.

Diclac galima vartoti šioms ligoms gydyti:
· Degeneracinėms (sąnario struktūrą ardančioms) ar uždegiminėms sąnarių ligoms: sąnarių uždegimui (reumatoidiniam artritui, osteoartritui), spondiloartritui, ankilozuojančiam spondilitui (lėtinei uždegiminei stuburą ir sąnarius pažeidžiančiai ligai), apatinės nugaros dalies skausmui, podagros (ligos, kai sąnarių uždegimai kartojasi dėl šlapimo rūgšties kaupimosi organizme) priepuoliams.
· Ūminėms kaulų-raumenų ligoms: periartritui (sąnarį supančių struktūrų – raiščių, sausgyslių ir raumenų – uždegimui), tendinitui (sausgyslių uždegimui), tendosinovitui (sausgyslių makščių uždegimui), bursitui (sąnaryje esančio mažo, užpildyto skysčiu maišelio, vadinamo bursa, uždegimui).
· Skausmingoms būklėms po traumos, įskaitant lūžius, raumens ar sausgyslės patempimus, panirimus.
· Skausmui po nedidelių operacijų (ortopedinių, dantų ir kt.).
· Skausmingoms mėnesinėms. 


2.	Kas žinotina prieš vartojant Diclac

Diclac vartoti draudžiama:
Kai kuriems žmonėms Diclac VARTOTI DRAUDŽIAMA. Pasakykite gydytojui:
· jeigu manote, kad Jūs galite būti alergiškas (-a) diklofenako natrio druskai, aspirinui, ibuprofenui arba kuriam nors kitam nesteroidiniam vaistui nuo uždegimo (NVNU) arba bet kuriai pagalbinei Diclac medžiagai. (Jos išvardytos šio lapelio pabaigoje.) Padidėjusio jautrumo reakcijos požymiai: veido ir burnos srities patinimas (angioneurozinė edema), kvėpavimo sunkumai, krūtinės skausmas, nosies varvėjimas, odos išbėrimas arba kitos alerginio pobūdžio reakcijos;

· Pasitarkite su gydytoju: jeigu Jūsų skrandyje ar žarnose yra opų (žaizdų);
· jeigu Jums yra arba anksčiau yra buvęs kraujavimas iš virškinimo trakto ar yra buvęs virškinimo trakto prakiurimas (kraujavimo simptomai gali būti kraujas išmatose ar juodos išmatos);
· jeigu sergate sunkiu inkstų nepakankamumu;
· jeigu sergate sunkiu kepenų nepakankamumu;
· jeigu sergate sunkiu širdies nepakankamumu;
· jeigu sergate širdies liga ir (arba) galvos smegenų kraujagyslių liga, pavyzdžiui, jeigu Jūs patyrėte širdies smūgį (infarktą), insultą, „mikroinsultą“ (praeinantį smegenų išemijos priepuolį) arba Jums buvo užsikimšusios širdies ar galvos smegenų kraujagyslės, arba Jums buvo atlikta operacija siekiant išvalyti arba šuntuoti užsikimšusias kraujagysles; 
· jeigu Jums yra arba anksčiau buvo sutrikusi rankų ar kojų kraujotaka (periferinių arterijų liga); 
· jeigu esate nėščia daugiau nei 6 mėnesius arba žindote kūdikį. 
· Jeigu pavartojus Diclac arba kitų vaistų nuo skausmo, jums kada nors yra pasireiškęs sunkus odos bėrimas arba lupimasis, ant odos atsirado pūslių ir (arba) burnos ertmėje atsirado opų.

Įspėjimai ir atsargumo priemonės
Prieš vartodami Diclac, pasakykite savo gydytojui, jeigu: 
· vartojate kitų vaistų nuo skausmo ir uždegimo (įskaitant aspiriną), kortikosteroidų, kraują skystinančių vaistų, vaistų nuo depresijos (žr. „Kiti vaistai ir Diclac“);
· sergate storosios žarnos uždegimu (opiniu kolitu) ar žarnų uždegimu (Krono liga);
· sutrikusi Jūsų kepenų ar inkstų veikla. Jeigu Diclac reikia vartoti ilgai, reikės reguliariai tikrinti kepenų veiklą;
· Jūsų kraujospūdis yra aukštas;
· Jūsų organizme galbūt trūksta skysčio (pvz., vemiate, viduriuojate, Jums bus atliekama arba tik ką atlikta didesnė operacija);
· Jūsų pėdos ištinusios;
· sergate kraujo krešėjimo ar kitokiu kraujo sutrikimu, įskaitant retą ligą, vadinamą porfirija;
· sergate sistemine raudonąja vilklige ar kita jungiamojo audinio liga;
· esate senyvo amžiaus. Senyvo amžiaus žmonėms šalutinio poveikio rizika yra didesnė;
· sergate astma, šienlige ar kitomis alerginėmis ligomis; 
· sergate plaučių liga;
· Jums yra nosies polipų.

Prieš vartojant Diclac pasakykite savo gydytojui, jeigu Jums neseniai atlikta arba bus atliekama skrandžio arba žarnyno operacija, nes Diclac kartais gali pabloginti žaizdos gijimą Jūsų virškinimo trakte po operacijos.

Šalutinio poveikio riziką galima sumažinti vartojant mažiausią vaisto dozę trumpiausią laiką, reikalingą simptomams palengvinti.

Jeigu Diclac reikia vartoti ilgesnį laiką, turi būti reguliariai atliekami kepenų, inkstų bei kraujo tyrimai.

Diclac gali sumažinti infekcijos simptomus (pvz., galvos skausmą, karščiavimą) ir dėl to gali būti sunkiau nustatyti bet kokią kitą infekciją ir nuo jos tinkamai gydyti. Jeigu blogai pasijutote ir Jums reikia apsilankyti pas gydytoją, nepamirškite jam (jai) pasakyti, kad vartojate Diclac.

Poveikis širdies ir kraujagyslių sistemai
Tokie vaistai, kaip Diclac, gali būti susiję su nedideliu širdies priepuolio („miokardo infarkto“) ar insulto rizikos padidėjimu. Bet kokia rizika yra labiau tikėtina ilgesnį laiką vartojant vaistą didelėmis dozėmis ir užsitęsus gydymui. Neviršykite rekomenduotos dozės ar gydymo trukmės.

Jei Jūsų širdies veikla yra sutrikusi, patyrėte insultą arba manote, kad Jums gali grėsti šios būklės (pavyzdžiui, Jūsų kraujospūdis yra padidėjęs, sergate diabetu, yra daug cholesterolio arba rūkote), prieš vartojant Diclac pasakykite gydytojui arba vaistininkui.

Jei bet kuriuo metu, kol vartojote Diclac, atsirastų kokių nors širdies ar kraujagyslių sutrikimų požymių, pavyzdžiui, krūtinės skausmas, dusulys, silpnumas ar tarsenos sutrikimas, nedelsdami kreipkitės į gydytoją.

Poveikis virškinimo traktui
Jei sergate arba anksčiau sirgote virškinimo trakto liga arba esate senyvo amžiaus, pasireiškus neįprastiems su virškinimu susijusiems požymiams (ypač kraujavimui), ypač gydymo pradžioje, pasitarkite su gydytoju. Kraujavimas iš skrandžio arba žarnyno, išopėjimai ar prakiurimai, kurie gali baigtis mirtimi ir nebūtinai prieš juos gali pasireikšti įspėjamųjų simptomų.. Jeigu pastebėjote kraujavimo iš virškinimo trakto požymių (stiprų pilvo skausmą, juodos arba deguto spalvos išmatas, vemiate krauju ar tamsiomis dalelėmis, panašiomis į kavos tirščius), nedelsdami nutraukite Diclac vartojimą ir kreipkitės į gydytoją (žr. „Galimas šalutinis poveikis“).

Odos reakcijos
Labai retais atvejais pacientams, vartojantiems Diclac, kaip ir kitų NVNU, gali pasireikšti sunkios odos reakcijos (įskaitant eksfoliacinį dermatitą, Stivenso-Džonsono [Stevens-Johnson] sindromą bei toksinę epidermio nekrolizę). Didžiausia šių sunkių reakcijų rizika yra gydymo pradžioje, ypač pirmąjį mėnesį. Nedelsdami nutraukite Diclac vartojimą pasireiškus pirmiesiems odos išbėrimo, gleivinės pažeidimo požymiams ar kitiems alerginių reakcijų simptomams.

Kiti vaistai ir Diclac
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Labai svarbu pasakyti gydytojui, jeigu Jūs vartojate bet kurio iš šių vaistų:
· kitų vaistų nuo skausmo ar uždegimo, pvz., aspirino ar ibuprofeno,
· vaistų nuo depresijos (ličio, citalopramo, paroksetino, fluoksetino, sertralino),
· digoksino (nuo širdies veiklos sutrikimo),
· fenitoino (nuo epilepsijos),
· sulfinpirazono (nuo podagros),
· vorikonazolo (grybelių sukeltoms ligoms gydyti),
· diuretikų (vaistų, skatinančių šlapimo išskyrimą, taip pat vartojamų aukštam kraujospūdžiui reguliuoti), pvz., hidrochlorotiazido, indapamido,
· vaistų nuo aukšto kraujospūdžio ar širdies nepakankamumo: AKF inhibitorių (kaptoprilio, enalaprilio, perindoprilio) ar beta adrenoblokatorių (karvedilolio, nebivololio, propanololio),
· hormoninių vaistų nuo uždegimo ir alergijų, vadinamų kortikosteroidais (pvz., prednizolono, deksametazono),
· kraujo krešėjimą mažinančių vaistų,
· geriamųjų vaistų nuo cukrinio diabeto (pvz., metformino),
· metotreksato (vartojamo nuo kai kurių rūšių vėžio ar artrito),
· ciklosporino ir takrolimuzo (imunitetą slopinančių vaistų, dažniausiai vartojamų po organų persodinimo),
· trimetoprimo (vaisto šlapimo takų infekcijai gydyti ar jos profilaktikai),
· antibiotikų, vadinamų chinolonais (pvz., ciprofloksacino, ofloksacino),
· mifepristono (vaisto ankstyvam nėštumui nutraukti),
· vaistų, mažinančių cholesterolio kiekį (kolestipolio, kolestiramino),
· rifampicino (antibiotiko nuo bakterinių infekcijų).

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju.
Diclac vartoti draudžiama per paskutinius tris nėštumo mėnesius, kadangi vaistas gali pakenkti Jūsų vaisiui ar sukelti gimdymo komplikacijų. Šis vaistas vaisiui gali sukelti inkstų ir širdies sutrikimų. Jis gali turėti įtakos Jūsų ir Jūsų kūdikio polinkiui kraujuoti ir pavėlinti gimdymą arba pailginti jo trukmę. Pirmus 6 nėštumo mėnesius Diclac vartoti negalima, nebent tai yra būtina ir taip nurodė gydytojas. Vartojant ilgiau nei kelias dienas po 20-os nėštumo savaitės, Diclac gali sukelti vaisiaus inkstų sutrikimų, dėl to gali sumažėti vaisiaus vandenų (oligohidramnionas) arba susiaurėti kraujagyslė kūdikio širdyje (arterinis latakas). Jeigu gydymą reikia tęsti ilgiau nei kelias dienas, gydytojas gali rekomenduoti atlikti papildomą stebėseną.
 
Žindymo laikotarpiu vartoti Diclac draudžiama, kadangi vaisto išsiskiria į motinos pieną. 

Diclac priklauso vaistų, kurie gali daryti poveikį moterų vaisingumui, grupei. Šis poveikis išnyksta nutraukus vaisto vartojimą. Mažai tikėtina, kad Diclac, vartojamas retkarčiais, galėtų turėti įtakos Jūsų galimybei pastoti. Tačiau jeigu turite problemų dėl pastojimo, pasitarkite su gydytoju prieš pradėdama vartoti šį vaistą. 

Vairavimas ir mechanizmų valdymas
Diclac gali sukelti regos sutrikimų, galvos svaigimą ar mieguistumą. Jeigu jaučiate tokį poveikį, nevairuokite ir nevaldykite mechanizmų.

Diclac sudėtyje yra laktozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.
Šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Diclac

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką. 

Neviršykite rekomenduotos dozės ar gydymo trukmės. Yra labai svarbu vartoti mažiausią veiksmingą dozę trumpiausią laiką, reikalingą Jūsų skausmui palengvinti.

Suaugusiems žmonėms
Gydytojas tiksliai nurodys, kiek Jums reikia gerti Diclac tablečių. Pagal vaisto sukeltą poveikį, gydytojas gali patarti gerti didesnę ar mažesnę dozę.
Rekomenduojama dozė yra viena Diclac 100 mg pailginto atpalaidavimo tabletė per parą. 
Didžiausia paros dozė yra100 mg diklofenako (viena Diclac 100 mg pailginto atpalaidavimo tabletė). 

Senyviems žmonėms
Senyviems žmonėms šalutinio poveikio rizika yra didesnė, todėl juos reikia stebėti gydymo Diclac laikotarpiu. 

Pacientams, kurių inkstų veikla sutrikusi
Esant lengvam ir vidutiniam inkstų veiklos sutrikimui, vaisto vartoti reikia atsargiai. Jeigu yra sunkus inkstų veiklos sutrikimas, šio vaisto vartoti draudžiama.

Pacientams, kurių kepenų veikla sutrikusi 
Esant lengvam ir vidutiniam kepenų veiklos sutrikimui, vaisto reikia vartoti atsargiai. Jeigu yra sunkus kepenų veiklos sutrikimas, šio vaisto vartoti draudžiama.

Vartojimas vaikams ir paaugliams 
Vaikams ir paaugliams šis vaistas netinka.

Vartojimo metodas 
Diclac vartokite valgio metu. 
Tabletę nurykite visą, užsigerdami pakankamu skysčio kiekiu. 

Gydymo trukmė
Gydytojas pasakys, kiek laiko turėsite vartoti Diclac.

Ką daryti pavartojus per didelę Diclac dozę
Jeigu Jūs išgėrėte per daug Diclac tablečių, tuoj pat kreipkitės į gydytoją ar vaistininką arba vykite į artimiausios ligoninės skubios pagalbos skyrių. Jums gali prireikti medikų pagalbos.

Pamiršus pavartoti Diclac 
Jeigu pamiršote išgerti vieną dozę, išgerkite ją kai tik prisiminsite. Jeigu jau beveik laikas vartoti kitą dozę, pamirštą dozę praleiskite. Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nutraukite šio vaisto vartojimą ir nedelsdami kreipkitės į gydytoją, jeigu Jums pasireiškė bet kuris iš šių atvejų:

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· Staigus ir spaudžiantis krūtinės skausmas (miokardo infarkto arba širdies priepuolio požymiai).
· Dusulys, kvėpavimo pasunkėjimas gulint, pėdų ar kojų patinimas (širdies nepakankamumo požymiai).
Tokie vaistai, kaip Diclac, gali būti susiję su širdies priepuolio („miokardo infarkto“) ar insulto rizikos nedideliu padidėjimu.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų) arba labai reti šalutinio poveikio reiškiniai (gali pasireikšti rečiau kaip 1 iš 10 000 asmenų): 
· Staigus kraujavimas arba mėlynių atsiradimas (kraujo plokštelių sumažėjimo [trombocitopenijos] požymiai).
· Karščiavimas, dažnos infekcijos, nuolatinis gerklės skausmas (baltųjų kraujo ląstelių sumažėjimo [agranulocitozės] požymiai).
· Kvėpavimo ar rijimo pasunkėjimas, išbėrimas, niežulys, dilgėlinė, svaigulys (alerginės, anafilaksinės arba anafilaktoidinės reakcijos požymiai).
· Patinimas, daugiausia veido ir gerklės (angioneurozinės edemos požymiai).
· Mąstymo ar nuotaikos sutrikimai.
· Atminties pablogėjimas.
· Traukuliai.
· Nerimas.
· Gerklės skausmas, karščiavimas, pykinimas, vėmimas, galvos skausmas (smegenų dangalų uždegimo [ aseptinio meningito] požymiai).
· Staigus ir stiprus galvos skausmas, pykinimas, svaigulys, sustingimas, negalėjimas kalbėti arba tarsenos sutrikimas, galūnių ar veido silpnumas ar paralyžius (širdies ir kraujagyslių sutrikimo ar insulto požymiai).
· Klausos pablogėjimas (sutrikusios klausos požymiai).
· Regėjimo pablogėjimas (sumažėjęs vaizdo ryškumas, vaizdo dvejinimasis).
· Galvos skausmas, svaigulys (didelio kraujospūdžio – hipertenzijos - požymiai).
· Odos išbėrimas, purpurinės ar raudonos dėmės, karščiavimas, niežulys (kraujagyslių uždegimo požymiai).
· Staigus kvėpavimo pasunkėjimas ir ankštumo krūtinėje pojūtis, kartu pasireiškiant švokštimui ar kosuliui (astmos ar pneumonito [jei karščiuojama] požymiai).
· Vėmimas kruvinais vėmalais ir (arba) kruvinos išmatos (virškinimo trakto kraujavimo požymiai).
· Viduriavimas kruvinomis išmatomis.
· Juodos išmatos.
· Pilvo skausmas ir pykinimas (virškinimo trakto opų, kraujavimo ar prakiurimo požymiai),
· Viduriavimas, pilvo skausmas, karščiavimas, pykinimas, vėmimas (gaubtinės žarnos uždegimo, įskaitant su kraujavimu susijusį storosios žarnos uždegimą, išeminį storosios žarnos uždegimą ir opinio storosios žarnos uždegimo paūmėjimą ar Krono ligą, požymiai).
· Stiprus viršutinės pilvo dalies skausmas (kasos uždegimo požymiai).
· Odos ar akių pageltimas (geltos požymiai), pykinimas, apetito netekimas, šlapimo patamsėjimas (kepenų uždegimo ar nepakankamumo požymiai).
· Į gripą panašūs simptomai, nuovargio pojūtis, raumenų maudimas, kraujo tyrimais nustatomas kepenų fermentų aktyvumo padidėjimas (kepenų sutrikimo, įskaitant žaibinį kepenų uždegimą, kepenų nekrozę ir nepakankamumą, požymiai).
· Pūslių atsiradimas (pūslinio odos uždegimo požymiai).
· Raudona arba purpurinė oda (galimas kraujagyslių uždegimo požymis), pūslių atsiradimas lūpose, akyse ir burnoje, odos uždegimas su pleiskanojimu arba lupimusi (daugiaformės eritemos ar [jei karščiuojama] Stivenso-Džonsono [Stevens-Johnson] sindromo ar toksinės epidermio nekrolizės požymiai).
· Odos išbėrimas su pleiskanojimu ar lupimusi (eksfoliacinio odos uždegimo požymiai.).
· Padidėjęs odos jautrumas šviesai.
· Violetinės odos dėmės (purpuros ar Henoko-Šionlaino purpuros, jei ją sukėlė alergija, požymiai).
· Patinimas, silpnumo pojūtis ar nenormalus šlapinimasis (ūminio inkstų nepakankamumo požymiai).
· Didelis baltymo kiekis šlapime (nustatomas atlikus šlapimo tyrimą).
· Veido ar pilvo patinimas, didelis kraujospūdis (nefrozinio sindromo požymiai),
· Padidėjęs ar sumažėjęs išskiriamo šlapimo kiekis, apsnūdimas, minčių susipainiojimas, pykinimas (inkstų uždegimo požymiai).
· Labai sumažėjęs išskiriamo šlapimo kiekis (inkstų spenelių nekrozės požymis).
· Patinimas.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· Krūtinės skausmas, kuris gali būti potencialiai sunkios alerginės reakcijos, vadinamos Kounis sindromu, požymis. 
· Nestiprūs pilvo diegliai ir skausmingumas pilvo srityje, prasidedantys netrukus po to, kai pradedamas gydymas Diclac, po kurių, paprastai per 24 valandas nuo pilvo skausmo atsiradimo, prasideda kraujavimas iš tiesiosios žarnos arba viduriavimas su krauju. 
· Sunki alerginė odos reakcija, kuri gali pasireikšti didelėmis išplitusiomis rausvomis ir (arba) tamsiomis dėmėmis, odos tinimu, pūslėmis ir niežėjimu (vaistų sukeltas išplitęs fiksuotas pūslinis odos bėrimas).

Kitas šalutinis poveikis

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
Galvos skausmas, svaigulys, galvos sukimasis, pykinimas, vėmimas, viduriavimas, virškinimo sutrikimas, pilvo skausmas, pilvo pūtimas, apetito netekimas, nenormalūs kepenų veiklos tyrimo rezultatai (pvz., kepenų fermentų aktyvumo padidėjimas), odos išbėrimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
Apsnūdimas, pilvo skausmas (skrandžio uždegimo požymiai), kepenų sutrikimas, niežtintis išbėrimas (dilgėlinės požymiai).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
Mažas raudonųjų kraujo ląstelių kiekis (mažakraujystė), mažas baltųjų kraujo ląstelių kiekis (leukopenija), orientacijos sutrikimas, depresija, miego sutrikimas, košmariški sapnai, irzlumas, plaštakų ar pėdų dilgčiojimas ar tirpimas, drebulys, skonio jutimo pokytis, spengimas ausyse, vidurių užkietėjimas, žaizdos burnoje (stomatito požymiai), liežuvio patinimas, paraudimas ir skausmas (liežuvio uždegimo požymiai), stemplės (vamzdelio, kuriuo maistas slenka iš burnos į skrandį) pažeidimas, viršutinės pilvo dalies diegliai, ypač pavalgius, juntamas širdies plakimas, krūtinės skausmas, išbėrimas su niežuliu, paraudimu ir deginimu (egzemos požymiai), odos paraudimas (raudonės požymiai), plaukų slinkimas, kraujas šlapime. 

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
Alerginė odos reakcija, kuri gali pasireikšti apskritomis ar ovalo formos rausvomis dėmėmis ir odos tinimu, pūslėmis ir niežėjimu (vaistų sukeltas fiksuotas odos bėrimas). Taip pat gali atsirasti tamsios dėmės, kurios gali neišnykti po gijimo. Vėl pradėjus vartoti vaisto, toje pačioje (-iose) vietoje (-ose) paprastai vėl pasireiškia vaistų sukeltas fiksuotas odos bėrimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Diclac

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Diclac sudėtis
· Veiklioji medžiaga yra diklofenako natrio druska. Kiekvienoje pailginto atsipalaidavimo tabletėje yra 100 mg diklofenako natrio druskos. 
· Pagalbinės medžiagos yra hipromeliozė, laktozė monohidratas ir magnio stearatas.

Diclac išvaizda ir kiekis pakuotėje
Tabletės yra baltos, apvalios, abipus išgaubtos.
Tabletės tiekiamos supakuotos po 10 į lizdines plokšteles. Kartono dėžutėje yra 20 arba 50 pailginto atpalaidavimo tablečių.
Gali būti tiekiamos ne visų dydžių pakuotės.

Registruotojas
Sandoz d.d. 
Verovškova 57 
SI-1000 Ljubljana 
Slovėnija

Gamintojas
Salutas Pharma GmbH 
Otto-von-Guericke-Alee 1
39179 Barleben
Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą:

	Sandoz Pharmaceuticals d.d. filialas
Tel. +370 5 2636 037





Šis pakuotės lapelis paskutinį kartą peržiūrėtas 2025-09-04.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.   
   


